Title: Štatistický úrad SR
Author: DEFAULT PC
Last saved by: agenda0

Stav
odboru Centrálnej finančnej a kontraktačnej jednotky k 30. aprílu 2002, spolufinancovanie projektu "SR 9913 – Podpora CFKJ" v súlade s „Memorandom o porozumení o založení CFKJ a zmena jej sídla“

A.	SPOLUFINANCOVANIE

	Odbor Centrálna finančná a kontraktačná jednotka Úradu vlády SR (CFKJ) je jednou z implementačných agentúr, ktorá administratívne riadi projekty PHARE v rámci Národného programu PHARE, ktorých hlavným príjemcom sú ústredné orgány štátnej správy, obce a mestá. 
	Odbor CFKJ v Slovenskej republike bol založený na základe Memoranda o porozumení o založení CFKJ s činnosťou od 1. januára 1998 ako prvá centralizovaná implementačná agentúra v asociovaných krajinách v súlade s reorganizáciou štruktúr PHARE podľa pokynov Európskej komisie v Bruseli. Od svojho založenia tvoril organickú súčasť odboru zahraničnej pomoci Phare, Sekcie pre európske záležitosti Úradu vlády SR. Do organizačného poriadku Úradu vlády SR bol oficiálne včlenený až od 1. januára 2002 na základe opatrení prijatých ku Správe z kontroly NKÚ k nakladaniu s finančnými prostriedkami Phare v rokoch 1998 – 2000 na Úrade vlády SR“ a výsledkov rokovania „Pracovnej skupiny na vysokej úrovni – HLWG“.
	Odbor CFKJ bol založený v dobe, keď organizáciu programovania a implementácie v Slovenskej republike realizovalo 23 programovacích a implementačných agentúr založených najmä ako organizačné jednotky ústredných orgánov štátnej správy. Z dôvodu nejednotného prístupu k programovaniu a implementácii zahraničnej pomoci PHARE nielen v podmienkach Slovenskej republiky, ale aj ostatných asociovaných krajín, sa Európske spoločenstvá rozhodli implementovať nový centralizovaný inštitucionálny model. Tento model sa používa dodnes. Príkladom je príprava založenia CFKJ v Turecku, ktorá sa začala konzultáciami na Úrade vlády Slovenskej republiky v druhom polroku 2001, na ktorej sa podieľal generálny riaditeľ Sekcie pre európske záležitosti a riaditeľ Odboru zahraničnej pomoci a reprezentant Tureckého veľvyslanectva v Slovenskej republike.
	Európska komisia v súlade s Memorandom o porozumení a o založení CFKJ financovala v plnej výške technické vybavenie novo založenej inštitúcie, ako aj všetky prevádzkové náklady (okrem kancelárskych priestorov, vybavenia nábytkom a poštových a komunikačných nákladov) do 31. decembra 2000. 
Na základe Memoranda o porozumení o založení CFKJ a konzultácií so zástupcami Úradu vlády bolo Európskou komisiou ustanovené, že na čele odboru CFKJ bude štátny zamestnanec s hlavným pracovným pomerom na Úrade vlády SR a pracovníkmi odboru CFKJ  budú experti zo Slovenskej republiky, ktorí sa vyberú na základe výberového konania organizovaného v spolupráci s Európskou komisiou. Ich počet bol stanovený podľa výšky alokovaných prostriedkov na jednotlivé roky a predpokladaného počtu projektov, pre ktoré treba nájsť zmluvného partnera verejným obstarávaním podľa DIS – Manual-u a od roku 2000 podľa Practical Guide to Phare, Ispa and Sapard Contract Procedures (ďalej len Prag). Množstvo administratívnych úkonov a zložitosť obstarávania sa zvýšila pri prechode z DIS – Manuál-u na PRAG sa zvýšili pri zachovaní počtu pracovníkov.
Financovanie odboru CFKJ bolo realizované z Finančného memoranda 1997 do 30. apríla 2000. V roku 1999 bolo podpísané nové Finančné memorandum, v ktorom Európska komisia schválila projekt "SR 9913.06 - Podpora CFKJ" s jeho spolufinancovaním do 31. decembra 2002 v celkovej výške 600.000 EUR a so spolufinancovaním slovenskou stranou vo výške 80.000 EUR.
Okrem podmienok financovania stanovených vo Finančnom memorande 1999 platia aj podmienky dohodnuté v Memorande o porozumení o založení CFKJ, podľa ktorého v štvrtom roku (v roku 2001) je spôsob financovania rozdelený pomerom medzi Európsku komisiu 67 % a Slovenskú republiku 33 % a v piatom roku (v roku 2002) financovanie pomerom Európska komisia 33 % a Slovenská republika 67 %. Od 1. januára 2003 je odbor CFKJ v plnej výške financovaný z prostriedkov slovenskej strany. 
Z titulu dodržania dohodnutého pomerného spolufinancovania podľa finančného memoranda bolo rokovaním s Delegáciou Európskej komisie v Bratislave odsúhlasené, že z uvedených prostriedkov sa bude financovať okrem odboru Centrálnej finančnej a kontraktačnej jednotky aj:
-	vytvorenie vyššej verzie softvéru adaptovaného na nové pravidlá riadenia projektov – inovácia „DMS“. Zaradenie tejto položky vyplynulo z rozhodnutia Európskej komisie, ktorá nahradila DIS - Manuál PRAG-om (Practical Guide to Phare, Ispa & Sapard Contract Procedures), čím zásadne zmenila administratívne pravidlá implementácie projektov, čomu bolo potrebné prispôsobiť softvér používaný pre tento účel na CFKJ. Výdavok bol plne v súlade s TOR na podporu CFKJ.
-	financovanie troch expertov pre potreby prípravy nových zamestnancov Odboru zahraničnej pomoci (OZP) Úradu vlády SR a pracovnej dokumentácie pre OZP v dobe od januára 2002 do júna 2002. Zaradenie tejto položky vyplynulo z požiadavky národného koordinátora zahraničnej pomoci, ktorý v dobe keď CFKJ bolo súčasťou Odboru zahraničnej pomoci žiadal, aby noví zamestnanci prijímaní na OZP boli formou „on job training“ zaškolení na výkon programovania v oblasti Phare, Ispa a Sapard. Delegácia EC odsúhlasila zmluvy s 3 externými pracovníkmi dňa 29. decembra 2001 na základe TOR predložených CFKJ listom dňa 19. novembra 2001;
-	zakúpenie licencií a inštalácia softvéru „Data Management System“ („DMS“) v hodnote 49.900 EUR pre novovzniknutú „Implementačnú agentúru pre regionálny rozvoj“, ktorá je novou organizačnou zložkou vytvorenou v rámci organizačnej štruktúry Ministerstva výstavby a regionálneho rozvoja SR. Zaradenie tejto položky bolo reakciou na požiadavku ministra výstavby a regionálneho rozvoja Istvána Harnu, ktorý v súvislosti so zriadením IADR žiadal o prenos administratívneho a finančného know – how opakovane, ako Delegáciu EC v Bratislave, tak aj národného koordinátora zahraničnej pomoci. Delegácia EC túto realokáciu schválila listom DT/mh/7.7.5.9913.06/1345 zo dňa 7. decembra 2001.
Vo Finančnom memorande 1999 sa Slovenská republika zaviazala k spolufinancovaniu odboru CFKJ vo výške 80.000 EUR. Keď koncom roku 2001 vznikla požiadavka financovania 1/3 nákladov odboru CFKJ a Delegácia Európskej komisie v Bratislave striktne žiadala dodržať podmienky financovania aj v súlade s „Memorandom o porozumení o založení CFKJ“, bolo v roku 2001 zabezpečené spolufinancovanie slovenskou stranou spolu vo výške 3.260.000 Sk s nasledovným rozdelením:
-	z kapitoly Všeobecnej pokladničnej správy vo výške 40.000 EUR (1.756.000 Sk) (1/2 z výšky finančných prostriedkov prisľúbených ako spolufinancovanie Slovenskou republikou vo Finančnom memorande 1999, ktoré boli zahrnuté do Štátnom rozpočte na rok 2001 a na spolufinancovanie účelovo viazané) a
-	z kapitoly Úradu vlády SR vo výške 1.504.000 Sk.. 
V roku 2002 bola zo Štátneho rozpočtu SR na rok 2002 z kapitoly Všeobecná pokladničná správa rozpočtovým opatrením č. 3 vykonaným Ministerstvom financií SR listom č. 2633/2002-42 zo dňa 7. februára 2002 uvolnená druhá polovica z výšky finančných prostriedkov prisľúbených ako spolufinancovanie Slovenskou republikou vo Finančnom memorande 1999, t. j. suma 40.000 EUR, ktorá nebude postačovať. Z tohto dôvodu je potrebné chýbajúce finančné prostriedky, ktorých výška je určená Memorandom o porozumení o založení CFKJ a má tvoriť na základe princípu spolufinancovania v pomere 1/3 Európska komisia (program Phare) a 2/3 Slovenská republika, dofinancovať z prostriedkov Štátneho rozpočtu SR na rok 2002.

Od 1.  januára 2002 bolo z prostriedkov Phare pre odbor CFKJ skutočne uhradených 62.201,68 EUR, čo tvoria hlavne odmeny pre projektových a finančných manažérov a opravu / prevádzku motorového vozidla. Ďalej sú ešte alokované prostriedky PHARE na prevádzku odboru CFKJ vo výške 19.392,51 EUR (spolu 1/3). V súlade s „Memorandom o porozumení a o založení CFKJ“ je Slovenská republika povinná v roku 2002 na činnosť odboru CFKJ vyčleniť sumu 163.188,38 EUR (spolu 2/3).
	
Dňa 3. apríla 2001 zaslal pán Milan Michalička za odbor CFKJ generálnej riaditeľke sekcie európskej integrácie a medzinárodných vzťahov Ministerstva financií SR Ing. Márii Kompišovej faxovú správu, v ktorej ju informuje o výsledku rokovaní medzi odborom CFKJ a Delegáciou Európskej komisie v Bratislave, ktorým je schválenie prevádzkových nákladov odboru CFKJ. Podľa tejto správy sú hlavnou nákladovou položkou odmeny 14 expertov, ktorých zmluvy končia 31. decembra 2002. Maximálna hranica v súlade so zmluvami je 442.800 EUR. Ďalšie náklady boli odsúhlasené tak ako sú uvedené v pravom stĺpci nasledujúcich tabuliek. Štruktúra položky 442.800 EUR je podľa projektu SR-9913.06 a podľa prílohy I. k monitorovacím správam nasledovná:

		Pozícia		         Celkové náklady	Maximálne mesač.       Trvanie 
									sadzby∗	           zmluvy v mes.
	SPO (Senior Programme Officer)	  34.200 EUR	              1.900 EUR		  1 x 30
	projektový manažéri		            129.600 EUR	              1.800 EUR	        4 x 30 + 1 x 18
	mladší projektový manažéri	            100.800 EUR	              1.400 EUR	        1 x 30 + 1 x 12 
	starší finančný manažér		  34.200 EUR	              1.900 EUR		  1 x 30
	finanční manažéri			115.200 EUR    	  1.600 EUR	        3 x 30 + 1 x 22
	asistentky				  28.800 EUR	                 800 EUR	        1 x 30 + 1 x 22 +
												1 x 8

∗Podľa faxovej správy zaslanej ako odpoveď pána Ing. Milana Michaličku vedúcemu sekcie Phare pánovi Christianovi Bourginovi z Delegácie Európskej komisie dňa 5. septembra 2000.

Dňa 4. júna 2001 zaslal pán Ing. Milan Michalička za odbor CFKJ štátnemu tajomníkovi Ministerstva financií SR pánovi Viliamovi Vaškovičovi faxovú správu, v ktorej ho informuje o „Kalkulácii celkových nákladov v roku 2001“:

		Európska komisia z programu Phare 67% (alokácia na rok 2001)
(264.650 EUR = cca 11.397.950,- Sk)
-	odmeny pracovníkov odboru CFKJ		  67%	EK    204.650,- EUR
-	prevádzkové náklady vozidla			100%  EK	  5.000,- EUR
-	zahraničné služobné cesty			100%  EK	10.000,- EUR
-	miestna doprava				            100%  EK	  2.500,- EUR
-	technické vybavenie				100%  EK	  2.500,- EUR
-	údržba počítačovej siete a upgrade DMS	100%  EK	40,000,- EUR

Slovenská republika zo štátneho rozpočtu (MF SR a ÚV SR)
33% (130.350 EUR = cca 5.605.050,- Sk)
-	odmeny pracovníkov odboru CFKJ		  33%	SR	90.850,- EUR
-	údržba technického zariadenia 	                        100%  SR	  5.000,- EUR
-	kancelárske potreby				100%  SR	  7.500,- EUR
-	špedičné poplatky				            100%  SR	  1.500,- EUR
-	poštové poplatky				            100%  SR	  2.500,- EUR
-	telekomunikačné poplatky			100%  SR	20.000,- EUR
-	internetové náklady				100%  SR	  3.000,- EUR

Spolu EK a SR:						395.000 EUR
(cca 16.985.000,- Sk)

a ďalej ho informuje o „Kalkulácii celkových nákladov v roku 2002“:

		Európska komisia z programu Phare 33% 
(115.665 EUR = cca 4.973.595,- Sk)
-	odmeny pracovníkov odboru CFKJ		  33%	EK	95.665,- EUR
-	prevádzkové náklady vozidla			100%  EK	  5.000,- EUR
-	zahraničné služobné cesty			100%  EK	10.000,- EUR
-	miestna doprava				            100%  EK	  2.500,- EUR
-	technické vybavenie				100%  EK	  2.500,- EUR

Slovenská republika zo štátneho rozpočtu (MF SR a ÚV SR)
67% (234.835 EUR = cca 10.097.905,- Sk)
-	odmeny pracovníkov odboru CFKJ		  67%	SR    199.335,- EUR
-	údržba technického zariadenia 		            100%  EK	 1.000,- EUR
-	kancelárske potreby				100%  EK	 7.500,- EUR
-	špedičné poplatky				            100%  EK	 1.500.- EUR
-	poštové poplatky				            100%  EK	 2.500,- EUR
-	telekomunikačné poplatky			100% EK       20.000,- EUR
-	internetové náklady				100% EK	 3.000,- EUR

Spolu EK a SR:						350.500 EUR
(cca 15.071.500,- Sk)

Dňa 29. apríla 2002 bol medzi Ministerstvom financií SR a Úradom vlády SR podpísaný delimitačný protokol na podklade ktorého bolo z MF SR delimitovaných 8 pracovných miest určených pre odbor Centrálnej finančnej a kontraktačnej jednotky a s tým spojený prevod prostriedkov štátneho rozpočtu vo výške 3.194.000,- Sk v nasledovnej štruktúre:

-	mzdy, platy, služobné príjmy
a ostatné osobné vyrovnania 		(položka 610)	 1.810.000,- Sk
-	poistné a príspevok zamestnávateľa do poisťovní
a Národného úradu práce 		           (položka 620)	    683.000,- Sk
-	tovary a ďalšie služby 		           (položka 630)	    701.000,- Sk

Týchto nových pracovníkov je možné na CFKJ prijať len podľa zákona o štátnej službe a tento proces až do nástupu zamestnancov bude podľa predpokladu trvať do konca augusta 2002 (napr. Vestník úradu pre štátnu službu, v ktorom musí byť zverejnené oznámenie o voľných miestach vychádza raz za dva mesiace). Skorší termín nebolo možné realizovať z dôvodu oneskorenej delimitácie z MF SR a doručenia delimitačného protokolu. Po prijatí budú noví zamestnanci potrebovať minimálne 5 mesiacov na zapracovanie formou „on job training“. Situácia bude komplikovaná vysokým pracovným zaťažením externých pracovníkov pracujúcich na zmluvu, lebo bude vrcholiť prevažná časť verejného obstarávania.

Nemožnosť zrušiť okamžite zmluvy s pracovníkmi pracujúcimi na zmluvu vyplýva aj z nasledujúceho harmonogramu uzatvárania zmlúv, keď v októbri sa má ukončiť ťažisko rozpracovaných súťaží, ktoré od vyhlásenia do ukončenia trvajú minimálne 4 mesiace a túto minimálnu lehotu stanovenú v PRAG-u nie je možné skrátiť.

Tabuľka ukončenia verejného obstarávania uzatvorením zmluvného vzťahu:

Termíny ku ktorým sa predpokladá právoplatné uzatvorenie zmlúv | Predpokladaný finanč. objem uzatvorených zmlúv v EURO | % z finančného objemu zmlúv z celkových vyčlenených prostriedkov | Prírastok za mesiac v %
Do 30. júna 2002 | 30,000.00 | 20 |
Do 31. júla 2002 | 6,050,000.00 | 35 | 15
Do 31. augusta 2002 | 2,096,559.00 | 41 | 6
Do 30. septembra 2002 | 3,040,000.00 | 49 | 8
Do 31 októbra 2002 | 12,008,000.00 | 79 | 30
Do 31. novembra 2002 | 5,974,00.00 | 94 | 15

Medzisúčet:                                   37,222,044.00
Zostatok / nespotrebovaný zvyšok     777,956.00
Nezaradené (NÚP)                          1,700,000.00
Spolu:                                            39,700,000.00
Poznámka: NUP – projekt v štádiu prípravy bez časového učenia

Skutočné čerpanie finančných prostriedkov za rok 2001 je vymedzené týmito údajmi:

Podľa výpisu z účtovného a finačno-evidenčného programu PERSEUS (predpísaný ako záväzný softvér Európskou komisiou pre odbor CFKJ) poskytla Európska komisia v roku 2001 ako svoj 2/3 podiel na financovaní odboru CFKJ tieto prostriedky:

		Európska komisia z programu Phare poskytla 71,3% (skutočnosť
v roku 2001) (plánované 67%) (192.481,3 EUR = cca 8.289.783,- Sk 
[43,068 Sk/EURO])
-	odmeny pracovníkov CFKJ			  67%		161.831,62 EUR
-	prevádzkové náklady vozidla			100%		       842,72 EUR
-	zahraničné služobné cesty			100%		    2.699,94 EUR
-	miestna doprava				            100%		  
-	technické vybavenie				100%		    2.430,-    EUR
-	údržba počítačovej siete a upgrade DMS	100%		  23.997,00 EUR
-	nálepky Phare					100% 		       680,-    EUR

Spolu EK:							         8.289.783,- Sk

Slovenská republika zo štátneho rozpočtu (MF SR a ÚV SR)
28,7% (plánované 33%), (76.528,- EUR = cca 3.342.743,- Sk)
-	odmeny pracovníkov odb.CFKJ (september až november) 2.260.000,-    Sk
-	mzdy zamestnancov CFKJ 1 x 12 mes. + 1 x 2,5 mes.           268.956,-    Sk
-	údržba technického zariadenia 				         181.348,00 Sk
-	kancelárske potreby						nesledujú sa
-	špedičné poplatky						           63.900,-   Sk
-	poštové poplatky						nezistené
-	telekomunikačné poplatky				         555.523,-   Sk
-	internetové náklady						  8.520,00 Sk
-	zahraničné právne služby	STIBBE/I.A.G.-ELS		          304.496,76 Sk

Spolu SR:							       3.342.743,76 Sk

Skutočné čerpanie finančných prostriedkov za rok 2002 za mesiace január až apríl je vymedzené týmito údajmi:

		Európska komisia z programu Phare 33% 
(62.201,68 EUR = cca 2.678.902,- Sk, [43,068 Sk/EURO])
-	odmeny pracovníkov odboru CFKJ		61.594,20 EURO
-	prevádzkové náklady vozidla			     607,49 EURO

Slovenská republika zo štátneho rozpočtu (MF SR a ÚV SR)
67% (cca 29.525 EUR = 1.271.598,- Sk)
-	odmeny pracovníkov odb. CFKJ (doplatok za december)	696.703,00- Sk
-	mzdy zamestnancov CFKJ	2 x 4 mes. + 1 x 1,5 mes.	158.944,00,- Sk
-	kancelárske potreby						nesledujú sa
-	špedičné poplatky					údaje neboli poskytnuté
-	poštové poplatky					údaje neboli poskytnuté
-	telekomunikačné poplatky					136.688,40 Sk
-	internetové náklady					údaje neboli poskytnuté
-	zahraničné právne služby	STIBBE/I.A.G.-ELS		            279.262,92 Sk

Spolu: (k 17. máju 2002)			minimálne cca 29.525 EUR

  V roku 2002 je ešte vo vzťahu k „Memorandu o porozumení o založení CFKJ“ potrebné dofinancovať 4.086.206 Sk. Z týchto nákladov sa majú platiť v prvom rade odmeny pracovníkom odboru CFKJ, ktorí pôsobia na základe zmluvy platnej a účinnej do konca roku 2002. Ak budú náklady na odmeny týchto pracovníkov porovnateľné s rokom 2001, potom je na ich odmenu potrebné vyčleniť 3.484.882,- Sk. Ostatné prostriedky vo výške cca 600.000,- Sk sú určené na mzdy zamestnancov (riaditeľa, asistentku projektového manažéra a poradcu) a na prevádzku. V Memorande o porozumení o založení sa nič nehovorí o financovaní zamestnancov Úradu vlády SR, ktorí by mali nahradiť pracovníkov pracujúcich na základe zmluvy. Preto objem týchto prostriedkov nie je možné do spolufinancovania zahrnúť. Na druhej strane títo zamestnanci nastúpia až 1. júla 2002, pričom prostriedky na nich boli vyčlenené v štátnom rozpočte na rok 2002 od 1. januára 2002 a v plnej výške t.j. 3.194.000,- Sk a tieto boli 29. apríla 2002 na ÚV SR. Na základe toho je dofinancovanie zo strany Slovenskej republiky možné znížiť o 1.246.500,- Sk, čo je úspora za zamestnancov v mesiacoch január až jún 2002. Európska komisia odsúhlasila pre odbor CFKJ úhradu časti rozpočtu na služby externých pracovníkov na 4 mesiace, ktoré už boli vyčerpané vo výške 61.594,20 EUR a na ostatné skôr uvedené prevádzkové služby 20.000,- EUR, z ktorých sa čerpalo 607,49 EUR a ďalšie prostriedky, za ktoré boli dodané služby a tovary, ale doteraz neboli fakturované. Z uvedeného vyplýva, že zo Slovenskej strany je potrebné pre Úrad vlády zabezpečiť zvýšenie prostriedkov minimálne vo výške 4.510.106 Sk
Uvoľnené a delimitované prostriedky spolu vo výške 7.704.106,- Sk budú použité na zabezpečenie financovania rozpočtu, ktorý je do konca roku plánovaný vo výške 7.704.106,00 Sk nasledovne: 
•	služby externých pracovníkov (14 osôb na 8 mesiacov)		3.485.882 Sk∗
•	mzdy 8 nových zamestnancov (6. až 12. mesiac)			1.246.500 Sk
•	zriadenie nových pracovných miest		(položka 630)	   701.000 Sk
•	mzda riaditeľa CFKJ (na 8 mesiacov odhad podľa 2001)		   169.338 Sk
•	náklady spojené so službami internetu				   192.000 Sk
•	špedičné poplatky a colné deklarácie				   100.000 Sk
•	oprava a údržba technických zariadení				   150.000 Sk
•	telekomunikačné poplatky						...350.000 Sk
•	kancelárske potreby							     50.000 Sk
•	zahraničné právne služby						   600.000 Sk
•	stavebné úpravy priestorov spojených so sťahovaním		   250.000 Sk
•	sťahovanie								     50.000 Sk
•	upgrade výpočtovej a kancelárskej techniky			...359.386 Sk
∗uvedená čiastka bola vypočítaná ako priemerná podľa minulého roku, ale v tomto rozpočte je maximálna, nakoľko ukončenie zmluvy s niektorými externými pracovníkmi sa predpokladá pred 31. decembrom 2002 (materská dovolenka, odchod pracovníkov do zahraničia a pod.)
Na pretrvávajúce problémy so spolufinancovaním CFKJ upozornil svojim listom zn. EVDL/DT/dg/7.0/507 zo dňa 17. mája 2002  Eric van der Linden, veľvyslanec a vedúci Delegácie Európskej komisie v Bratislave podpredsedu vlády SR pre európsku integráciu. Vo svojom liste vyjadril vážne znepokojenie so súčasnou a budúcou situáciou CFKJ, najmä s tendenciou, že vysokokvalifikovaní externí pracovníci opustia túto implementačnú agentúru. Vyjadril presvedčenie, že noví štátni zamestnanci nebudú hneď rovnocennou náhradou a žiadal aj po ukončení financovania CFKJ zo zdrojov Európskej únie zachovať vysokú profesionalitu, ktorú dlhodobo CFKJ zaručovalo. „Vo svetle tohto scenára žiadame zabezpečiť, aby Ministerstvo financií SR zaistilo zotrvanie CFKJ na rovnakej úrovni ako to bolo počas financovania zo strany EÚ“. 

Návrh na uvoľnenie z rezervy na spolufinancovanie PHARE  Národného fondu MF SR v roku 2002 pre kapitolu Úradu vlády SR na zabezpečenie spolufinancovania projektu "SR 9913 – Podpora CFKJ" v súlade s Memorandom o porozumení o založení CFKJ spĺňa podmienky spolufinancovania podľa Memoranda o porozumení o založení CFKJ. Po dofinancovaní tejto položky bude spolufinancovanie celého projektu SR 9913 v súlade s uvedeným memorandom uzavreté. V roku 2003 musí byť odbor CFKJ financovaný plne zo Štátneho rozpočtu Slovenskej republiky na rok 2003.

B.	ZMENA SÍDLA

V súčasnosti je odbor CFKJ umiestnený v nevyhovujúcich priestoroch, ktoré má ako majetok štátu v správe Ministerstvo vnútra SR na adrese: Mlynské Nivy č. 61, SK-821 09 Bratislava, Slovenská republika. Pôvodná zmluva medzi Ministerstvom vnútra SR a Úradom vlády SR sa skončila. V súčasnosti využíva CFKJ uvedené priestory bez právneho podnetu. Lokalita je naviac priemyselnou zónou so zlým dopravným sprístupnením a sústavnou stavebnou činnosťou, čo nie je dôstojné pre umiestnenie útvaru implementujúceho miliardové čiastky zahraničnej pomoci a frekventovane navštevovaného zo strany reprezentantov Európskej únie a najmä Európskej komisie.

Odbor CFKJ obvykle využíva rokovacie miestnosti na Úrade vlády SR, čo spôsobuje zvýšené prevádzkové náklady, ktoré do určitej miery znášala Delegácia Európskej komisie v Slovenskej republike a do určitej miery pracovníci pracujúci na zmluvu. Týkalo sa to najmä sústavného využívania ich osobných motorových vozidiel na prepravu veľkého množstva dokumentácie medzi sídlom CFKJ na Mlynských Nivách a rokovacími miestnosťami na Štefánikovej 2, najmä v priebehu činnosti komisií na hodnotenie projektov a ponúk. Po ukončení zmlúv s týmito pracovníkmi by tieto náklady znášal v plnej výške Úrad vlády SR.

S ohľadom na postupný nástup a zapracovávanie nových zamestnancov a predpokladaný postupný odchod externých pracovníkov je nevyhnutné počítať s celkovou požiadavkou priestorov pre 17 pracovných miest v období júl až december 2002 a výhľadovo pre 10 pracovných miest od 1. januára 2003.

Priestory pre odboru CFKJ musia byť nevyhnutne zabezpečené vlastným „intranetovým okruhom“ s ohľadom na vlastný softvérový systém, ktorý musí byť chránený proti zneužitiu (Data management system a PERSEUS). 

Pri riešení priestorových požiadaviek pre odbor CFKJ je potrebné zásadne vyriešiť archiváciu celej dokumentácie odboru CFKJ, vrátane tej, ktorá bola delimitovaná z Ministerstva zahraničných vecí SR (od roku 1993) a kompletnú dokumentáciu zrušeného Fondu rozvoja ľudských zdrojov. Okrem archivovania delimitovanej dokumentácie archivuje odbor CFKJ dokumentáciu projektov realizovaných na Úrade vlády SR od roku 1996. V súčasnosti je vyššie uvedená dokumentácia uskladnená v jednej miestnosti suterénu na Námestí slobody č. 29, ktorá je pre daný účel nevyhovujúca.